S-21/2008

Mál þetta, sem þingfest var 17. september 2008 og dómtekið 7. maí sl., er höfðað af lögreglustjóranum á Sauðárkróki með ákæru, dagsettri 15. janúar 2008, og af lögreglustjóranum á Blönduósi með tveimur ákærum, dagsettum 13. mars 2008 og 30. júlí 2008, á hendur A-kk-þgf H-kk-þgf J-kk-þgf, fæddum 27. febrúar 1976, til heimilis að Bogabraut 9, Skagaströnd. Málin voru sameinuð við þingfestingu þeirra. Liður V í ákærunni frá 30. júlí 2008 tók einnig til ákærðu X.

Ákæra útgefin 15. janúar 2008:

I.

„fyrir umferðarlagabrot, með því að hafa um miðdegisbil föstudaginn 14. nóvember 2007 ekið bifreiðinni OG-251 eftir Sæmundarhlíð á Sauðárkróki undir áhrifum fíkniefnis (MDMA í blóði 105 ng/ml), og þannig verið óhæfur til að stjórna ökutæki örugglega.

Telst þetta varða við 1. mgr. sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006

II.

fyrir þjófnað, með því að hafa aðfaranótt laugardagsins 1. desember 2007 stolið úr dekkjageymslu við Sæmundargötu á Sauðárkróki fjórum sumardekkjum af gerðinni Sincera á álfelgum; fjórum sumardekkjum af gerðinni Dunlop á svörtum stálfelgum – í renndum höldupokum, og einu dekki af gerðinni Falken 186/65 R15.

Telst þetta varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga nr. 50/1987 með áorðnum breytingum.

Í málinu gerir B-kk-nf S-kk-nf, kennitala 271237-2019, skaðabótakröfu á hendur ákærða að fjárhæð kr. 9.000,-.

Ákæra útgefin 13. mars 2008:

Fyrir umferðarlagabrot, með því að hafa aðfaranótt fimmtudagsins 3. janúar 2008, ekið bifreiðinni OG-251, með kerru í eftirdragi, óhæfur til að stjórna henni örugglega vegna áhrifa amfetamíns og nitrazepams, norður eftir Norðurlandsvegi í Hrútafirði í Húnaþingi vestra þangað til lögreglan stöðvaði för ákærða til móts við býlið Þóroddsstaði um kl. 04:15.

Telst þetta varða við 1., sbr. 2. mgr. 45. gr. a. umferðarlaga nr. 50/1987 sbr. 1. mgr. 100. gr. nefndra umferðarlaga, sbr. 5. gr. laga nr. 66/2006.

Þess er krafist að ákærði verði dæmdur til refsingar og til sviptingar ökuréttar samkvæmt 101. og 102. gr. umferðarlaga nr. 50/1987, sbr. lög nr. 44/1993, lög nr. 57/1997, lög nr. 23/1998, lög nr. 132/2003, lög nr. 84/2004 og lög nr. 66/2006.

Ákæra útgefin 30. júlí 2008:

Á hendur A-kk-þgf H-kk-þgf fyrir eftirgreinda innbrotsþjófnaði:

I

Með því að hafa aðfaranótt sunnudagsins 27. janúar 2008 brotist inn í lyfjaverslunina Lyfju hf. að Bogabraut 7 á Skagaströnd og stolið þaðan sprautunálum, nokkrum afgreiðslunótum og 6 glösum og 2 pökkum af ýmsum tegundum lyfja samtals að verðmæti 16.925 kr.

II

Með því að hafa snemma morguns sunnudaginn 16. mars 2008 brotist inn í lyfjaverslunina Lyfju hf. og félagsmiðstöðina Undirheima, hvort tveggja til húsa að Bogabraut 7 á Skagaströnd og stolið þaðan 7.215 kr. í peningum, 2 hátölurum af gerðinni Pioneer, DVD spilara af gerðinni Belsonic, fjöltengi fyrir netsnúrur af gerðinni Soho connent Switch, tölvuturni, laserljósi, kastara, fjarstýringu, einum magnara af gerðinni Pioneer SX-254, einum magnara af gerðinni Pioneer A-445, tveimur hátölurum af gerðinni Gemini, poka með bómull, tveimur perum af gerðinni Blackout, fjöltengi, skjávarpa, reykvél, 3 pökkum af verjum og enn fremur 2 staukum, 25 glösum og 6 pökkum af ýmsum tegundum lyfja samtals að verðmæti 89.650.

III

Með því að hafa aðfaranótt þriðjudagsins 18. mars 2008 brotist inn í félagsmiðstöðina Undirheima að Bogabraut 7 á Skagaströnd og stolið þaðan tveimur hátölurum af gerðinni Gemini, tveimur mögnurum af gerðinni Pioneer, reykvél af gerðinni Magnum, DVD spilara af gerðinni Belsonic, skjávarpa af gerðinni Acer, laserljósi, svokölluðu Pinspot ljósi, lampaljósi af gerðinni Glass sealed Beam og tæki sem framleiðir sápukúlur.

IV

Með því að hafa snemma morguns fimmtudaginn 22. maí 2008 brotist inn í verslunina Samkaup að Bogabraut 1 á Skagaströnd og stolið þaðan 23 dvd myndum og hljóðbókum, 5 rakvélum, 6 pörum af hnésokkum, 2 sokkabuxum, 3 nærbuxum, 7 brjóstahöldurum, einum boxer herranærbuxum, 7 pökkum af verjum, 4 lambahryggjum, 4 lambalærum, einu Kit kat súkkulaðistykki, einum pakka af Mentos sælgæti, 24 pökkum af White smint sælgæti, 8 pökkum af rafhlöðum, 4 pökkum af Tópasi, 2 pökkum af Ópali, 15 sólgleraugum, 2 skærum, 5 pökkum af Drum tóbaki, 168 pökkum af vindlingum, 594 pökkum af sígarettum, 280 pökkum af eldspýtum, tóner í prentara, lyklaborði, tölvuskjá, tölvumús, skúffu úr peningakassa, faxtæki, þráðlausum síma, móðurstöð, handskanna, hleðslu fyrir handskanna, vinnufatnaði og enn fremur 142.174 kr. í peningum.

Á hendur báðum ákærðu:

V

Fyrir þjófnað, með því að hafa tvisvar á tímabilinu frá mánudeginum 21. janúar og til laugardagsins 26. janúar 2008, brotist inn að Sæmundargötu 9, Sauðárkróki og stolið þaðan bókum, fatnaði, töskum, kössum, skartgripum, snyrtivörum, gleraugum, hringum, lyfjaskírteini, vegabréfi, úri, Sony Ericsson hleðslutæki, Canon myndavél auk ýmissa annarra smáhluta.

Telst þetta varða við 244. gr. almennra hegningarlaga nr. 19/1940.

Þess er krafist að ákærðu verði dæmd til refsingar.

Vegna ákæruliðar 1. gerir Lyfja hf., kt. 531095-2279, kröfu um að ákærða A-kk-þgf H-kk-þgf verði með dómi gert að greiða skaðabætur að fjárhæð kr. 91.925 ásamt vöxtum samkvæmt 7. gr. vaxtalaga frá tjónsdegi, en síðan dráttarvexti samkvæmt III. kafla vaxtalaga til greiðsludags.

Vegna ákæruliðar nr. 2. gerir Lyfja hf., kt. 531095-2279, kröfu um að ákærða A-kk-þgf H-kk-þgf verði með dómi gert að greiða skaðabætur að fjárhæð kr. 114.650 ásamt vöxtum samkvæmt 7. gr. vaxtalaga frá tjónsdegi, en síðan dráttarvexti samkvæmt III. kafla vaxtalaga til greiðsludags.“

B

Að framan er rakið að mál þetta var höfðað með þremur ákærum. Tvö elstu málin voru þingfest hinn 7. maí 2008. Þá sótti ákærði þing og neitaði sök. Hinn 17. september 2008 var þriðja ákæran þingfest sem nýtt mál á hendur ákærða og ákærðu X. Hann sótti þá þing og játaði skýlaust háttsemi þá sem greinir í ákæruliðum I, II, III og IV en neitaði hins vegar sök varðandi ákærulið V. Í þessu þinghaldi óskaði ákærði eftir að fá að tjá sig á ný um sakarefnið í eldri ákærunum tveimur. Varðandi ákæruna sem út var gefin hinn 15. janúar 2008 þá kvaðst hann ekki hafa fundið til vímuefnaáhrifa við aksturinn en hann vefengdi ekki niðurstöðu blóð- og þvagrannsókna. Þá játaði hann að hafa tekið umrædd dekk en það hafi hann ekki gert til að slá eign sinni á þau og hið sama eigi við um aðra hluti sem getið er í ákærunni. Varðandi ákæruna sem gefin var út hinn 13. mars 2008 þá kvaðst ákærði ekki vefengja niðurstöður lyfjarannsóknar en bar að lyfin hafi hann tekið að læknisráði. Vegna neitunar ákærða á ákærulið V í síðustu ákærunni lá fyrir að aðalmeðferð yrði að fara fram varðandi þann þátt málsins. Meðákærða X sótti ekki þing en hennar þáttur ákærunnar takmarkaðist við V-liðinn. Málin voru næst tekin fyrir 6. þessa mánaðar. Í því þinghaldi féll ákæruvaldið frá ákærulið V í ákæru frá 30. júlí 2008. Að þessari ákvörðun tekinni lá fyrir að ákærði hafði játað aðrar sakargiftir málsins og þá var ekki lengur til staðar mál á hendur ákærðu X. Voru því efni til að taka málið til dóms án frekari sönnunarfærslu.

Með játningu ákærða, sem er í samræmi við önnur gögn málsins, telst sekt ákærða fyllilega sönnuð en háttsemi hans er réttilega færð til refsiákvæða í ákærum. Fullyrðing ákærða þess efnis að hann hafi ekki ætlað að fénýta hluti þá sem hann tók ófrjálsri hendi og getið er í II. lið ákærunnar frá 15. janúar 2008 er haldlaus. Áður en málið var tekið til dóms gerðu sakflytjendur grein fyrir sjónarmiðum sínum varðandi lagaatriði og ákvörðun viðurlaga. Verjandi ákærða mótmælti sérstaklega framkomnum bótakröfum og taldi þær vanreifaðar.

Samkvæmt sakavottorði á ákærði að baki nokkurn sakaferil. Hann var á árinu 1999 dæmdur í þriggja mánaða skilorðsbundið fangelsi fyrir líkamsárás. Frá því í febrúar 2000 og til 14. ágúst 2003 var hann fjórum sinnum sakfelldur fyrir brot gegn umferðarlögum. Í janúar 2004 var hann dæmdur í 30 daga skilorðsbundið fangelsi fyrir brot gegn lögum um ávana- og fíkniefni. Rétt rúmu ári síðar var hann dæmdur í 45 daga skilorðsbundið fangelsi fyrir brot gegn sömu lögum. Hinn 27. október 2005 var hann dæmdur í þriggja mánaða skilorðsbundið fangelsi og enn á ný fyrir brot gegn lögum um ávana- og fíkniefni. Í janúar og apríl 2008 var hann í þrígang dæmdur til að greiða sekt og sviptur ökurétti fyrir brot gegn umferðarlögum en hann var í öll þrjú skiptin sakfelldur fyrir að aka undir áhrifum ávana- og fíkniefna. Ákærði hefur í máli þessu verið sakfelldur fyrir samtals sjö brot sem öll rjúfa skilorð dómsins frá 27. október 2005. Við ákvörðun refsingar ber því að fara eftir ákvæðum 60. gr. almennra hegningarlaga nr. 19/1940 og taka skilorðsdóminn upp og dæma hann með og tiltaka refsinguna eftir reglum og 78. gr. nefndra hegningarlaga. Við ákvörðun refsingar ákærða ber einnig að horfa til þess að hann hefur skýlaust játað brot sín. Að teknu tilliti til alls þessa, svo og þess tjóns sem hlaust af brotum ákærða, þykir refsing hans hæfilega ákveðin fangelsi í sex mánuði. Að teknu tilliti til fyrri skilorðsrofa ákærða kemur ekki til álita að binda refsinguna skilorði.

Eins og að framan er rakið er ákærði nú sakfelldur fyrir að aka í tvígang undir áhrifum ávana- og fíkniefna. Bæði brotin eru framin áður en hann var sviptur ökurétti í byrjun árs 2008 fyrir samskonar brot og hann er nú sakfelldur fyrir og gætir því ekki ítrekunaráhrifa. Þykir því hæfilegt að svipta hann ökurétti í tvö ár frá 16. ágúst 2011 að telja en þann dag rennur út ökuréttarsviptingin sem honum var gerð með dómi hinn 1. apríl 2008.

Bótakrafa B-kk-ef S-kk-ef er ekki studd neinum gögnum og verður henni þegar af þeirri ástæðu vísað frá dómi.

Lyfja hf. hefur krafist skaðabóta úr hendi ákærða að fjárhæð 91.925 krónur vegna ákæruliðar I í ákæru frá 30. júlí 2008. Krafan er ekki studd neinum gögnum og verður henni því þegar af þeirri ástæðu vísað frá dómi. Lyfja hf. hefur einnig gert kröfu um skaðabætur vegna ákæruliðar II í sömu ákæru. Þeirri kröfu verður með sömu rökum vísað frá dómi.

Verjandi ákærða taldi að þar sem krafa um greiðslu sakarkostnaðar hafi ekki komið fram í ákærum bæri ekki að dæma ákærða til greiðslu slíks kostnaðar. Á þessi rök verður ekki fallist, enda eru allar ákærurnar gefnar út í tíð eldri laga en sækjandi gerði kröfu um að ákærða yrði gert að greiða sakarkostnað áður en málið var tekið til dóms. Samkvæmt yfirliti rannsóknara er áfallinn sakarkostnaður við rannsókn málsins 329.804 krónur. Ekki verður séð að kostnaður vegna læknisvottorðs að fjárhæð 3.300 krónur geti talist til sakarkostnaðar í máli þessu. Annar sakarkostnaður á yfirliti rannsóknara er til fallinn vegna aksturs ákærða undir áhrifum ávana- og fíkniefna og verður ákærða gert að greiða hann. Að teknu tilliti til þess að ákæruvaldið féll frá ákærulið V í ákærunni frá 30. júlí 2008, en það var eina ákæruatriðið sem ákærði hafði ekki játað, þykir rétt að ákærði greiði helming 350.000 króna þóknunar H-kk-ef B-kk-ef héraðsdómslögmanns, verjanda ákærða. Loks þykir rétt að ákærði greiði helming 107.222 króna ferðakostnaðar verjanda síns sem fór tvær ferðir frá Reykjavík á Blönduós vegna málsins. Við ákvörðun þóknunar hefur verið tekið tillit til þess tíma sem fór í ferðalög verjandans. Þóknun og ferðakostnaður verjanda innifelur virðisaukaskatt. Helmingur þóknunar verjanda og ferðakostnaðar hans greiðist úr ríkissjóði.

Af hálfu ákæruvaldsins sótti málið B-kk-nf H-kk-nf, fulltrúi lögreglustjórans á Blönduósi.

H-kk-nf H-kk-nf dómstjóri kveður upp dóm þennan. Dráttur sem orðið hefur á meðferð málsins fyrir dóminum skýrist einkum af því hversu erfiðlega gekk að koma ákærðu fyrir dóminn, auk þess að erfitt reyndist að finna tíma sem hentaði öllum þeim sem að málinu þurftu að koma, allt þar til fyrir lá að ákæruvaldið féll frá því ákæruatriði sem kallaði á aðalmeðferð málsins.

DÓMSORÐ

Ákærði, A-kk-nf H-kk-nf J-kk-nf, sæti fangelsi í sex mánuði.

Ákærði er sviptur ökurétti í tvö ár frá 16. ágúst 2011 að telja.

Ákærði greiði sakarkostnað að fjárhæð 326.804 krónur svo og helming 350.000 króna þóknunar H-kk-ef B-kk-ef hæstaréttarlögmanns og helming 107.222 króna ferðakostnaðar verjanda síns. Helmingur þóknunar og ferðakostnaðar greiðist úr ríkissjóði.

Bótakröfum B-kk-ef S-kk-ef og Lyfju hf. er vísað frá dómi.

H-kk-nf H-kk-nf.